ג'וביי - סיפורי נינג'ת הרוח

ג'וביי - סיפורי נינג'ת הרוח (ביפנית: 獣兵衛忍風帖) מותחן אנימה המשלב פעולה ופנטזיה, אשר בוים על ידי במאי האנימה המצליח יושיאקי קוואג'ירי. הסרט יצא לאקרנים ביפן בשנת 1993, וזכה להפצה מערבית ב-1996. במערב הוא ידוע יותר בשם "Ninja Scroll" ("מגילת הנינג'ה"). הסרט לא זכה להפצה בתרגום עברי בישראל.

הסרט מוגדר כאנימה למבוגרים, ובמרבית הארצות בהן פורסם יש הגבלת גיל (גילאי 18 ומעלה או 16 ומעלה), עקב האלימות הגרפית הרבה והתוכן המיני המפורש, אם כי בקריטריון האחרון הוא אינו נחשב ליוצא דופן בפילמוגרפיה של במאי הסרט. על אף כל זאת נחשב לאחד מסרטי האנימה המשפיעים והמוערכים ביותר, כמו גם לאחד מהפופולריים ביותר מחוץ ליפן. הסרט משלב יסודות בהם השתמש הבמאי בסרטיו האחרים (לחימה ביריב בן אלמוות, שיתוף פעולה בין לוחם ולוחמת משני צידי המתרס ועוד) עם פרטים מסיפורי-עם יפניים (ענק-אבן, מתנקש עיוור ועוד).

תקציר העלילה
קיבאגאמי ג'וביי הוא "רונין" – נינג'ה או סמוראי חסר אדון אשר נודד ברחבי יפן ומציע את שירותיו כלוחם בתשלום. בתחילת הסרט הוא מסכים להחזיר לשבט עני חרב שנגנבה ממנו תמורת 20 חתיכות-זהב, בעוד שהחרב עצמה שווה 300 חתיכות-זהב.

יום למחרת פורצת מגפה מסתורית בכפר קטן ודרך המלך נסגרת. צוות של תריסר נינג'ות נשלח מטעם הלורד המקומי לחקור את העניין, אך בדרכם לכפר הם נשחטים כולם על ידי זוג יצורים מסתוריים. השורדת היחידה היא קאגרו, הקונואיצ'י (אישה-נינג'ה) היחידה בצוות, אשר נחטפת על ידי אחד מהיצורים, אך למזלה עובר ג'וביי במקרה באזור, ומציל אותה. היא מודה לג'וביי, אך ממהרת להיפרד ממנו, בטענה שאינה זקוקה לו.

מרגל ממשלתי זקן מוצא את שני הלוחמים הללו ומגייס אותם, נגד רצונם, למשימה נגד מזימה להפיל את השלטון הנוכחי, המערבת בתוכה מערבולת של אירועים רצחניים. ג'וביי וקאגרו אינם מחבבים זה את זה ונאלצים לשתף פעולה בעל-כורחם, אך עם הזמן לומד ג'וביי שקאגרו מסתירה סוד טראגי. הוא אף מגלה שהמזימה נגדה הם פועלים כוללת מישהו שפגש בעבר, ואמור להיות מת.

דמויות

ג'וביי קיבאגאמי – לוחם חסר אדון הנודד ברחבי יפן עם חרב הקטאנה שלו ועובד כשכיר-חרב.
קאגרו – האישה היחידה בצוות הנינג'ות עימם היא נמנית, מטעם הטירה האזורית.
דקואן – זקן המשמש כמרגל ממשלתי ופועל כנגד "שמונת השדים של קימון", הזוממים להפיל את השלטון.

השדים של קימון
גמא הימורו – המפקד. נמנה עם שבטו של ג'וביי בעבר, אך הלה הרג אותו לאחר שגמא הסית את כל השבט כנגדו במטרה להרוג את כולם. ואולם, הוא מסוגל לחדש את גופו, וכך חזר לחיים.
יורימארו – המשנה למפקד. מסוגל להפיק חשמל חזק מגופו, אותו הוא מעביר בעזרת חוטים דקים בהם הוא שולט היטב, ואף מסוגל לשלחם למרחקים.
טסאי – ענק (גודלו כפול מזה של אדם רגיל) היכול להפוך את עורו לסלע. מחזיק בחרב דו-להבית התואמת את ממדיו, אותה הוא מסוגל לזרוק כבומרנג. אחראי למותם של רוב חברי צוותה של קאגרו.
זאקורו – אישה נקמנית ומצולקת, המסוגלת לפוצץ גופות של מתים.
בניסאטו – המאהבת של גמא. יכולה לשלוט בנחשים, ואף להשיל את עורה כמוהם.
שיז'ימה – שד חמקמק דמוי-אדם, בעל יכולת לשלוט באנשים מתים ובחלק מאלו החיים כאילו היו בובות על חוט, כמו גם לנדוד בחופשיות דרך הצללים. בתור ידו השמאלית יש לו כפפה של טפרים מכניים קטלניים.
מושיזו – גיבן הנוהג להשתמש בקלשון בתור נשק. יש לו היכולת לדבר עם צרעות, שחלקן הוא מגדל בתוך הגיבנת שלו, המשמשת למעשה ככוורת, כמו גם לירוק "מחט גרון" מפיו.
אוטסוטסו מוז'ורו – לכאורה לוחם רגיל, אך ללא ספק אחד מהטובים והחזקים ביותר. עיוור, אך שמיעתו מספיקה לו כדי לשלוט בקרב. דמותו משמשת כמחווה לדמותו של זטואיצ'י.

תרגום הכותרת
הכותרת המקורית היא "Jūbei Ninpūchō". המילה הראשונה מתייחסת לשמו של הגיבור – ג'וביי. המילה השנייה מעוררת מחלוקת מסוימת, שכן יכולים להיות לה מספר פירושים. היא מורכבת משלוש הברות, שכל אחת מהן מהווה מילה ביפנית או בסינית. ההברה הראשונה – "נין" (Nin) היא מילה נרדפת ל"נינג'ה", ופירושה "מרגל", "להתחבא", "גנב", "להתחמק" וכיוצא בזה. להברה השנייה – "פּו" (pū), יש פירושים ביפנית מ"רוח" ועד "סגנון", ובסינית – "רוח" או "סערה". ההברה השלישית היא "צ'ו" (chō), שמשמעה הוא ככל הנראה "מחברת", "אלבום", "מסך" או אולי אפילו מגילה כלשהי, וכנראה שתפקידה בשם הסרט הוא "תולדות" או "סיפורי...".

המחלוקת הראשונה מתייחסת לצירוף שתי ההברות הראשונות, שפירושו יכול להיות "סגנון נינג'ה" או "רוח / סופת הנינג'ה"; הדבר מתייחס, ככל הנראה, לשיטת הלחימה של ג'וביי. המחלוקת השנייה מתייחסת לתפקידה של ההברה האחרונה במילה. על כן ישנן מספר דרכים לתרגם את השם, ובמערב לעיתים מתייחסים אליו כ-"Jubei Ninpucho: Wind Ninja Choronicles" ("ג'וביי נינפוצ'ו: תולדות רוח הנינג'ה").

הכותרת הרשמית באנגלית – "Ninja Scroll" ("מגילת נינג'ה") משתמשת במילה chō בתור "מגילה", ומתעלמת מהחלק הראשון של הכותרת – Jūbei.

הסרט לא זכה לתרגום בעברית, וכותרת הערך היא תרגום חופשי מיפנית.

רקע היסטורי
דמותו של הגיבור, קיבאגאמי ג'וביי, מבוססת באופן רופף על דמות היסטורית אמיתית. במאה ה-17 הייתה יפן מותשת ממלחמות האזרחים שנערכו בה במשך שנים ארוכות, והשוגונים של משפחת טוקוגאווה נאלצו לנקוט בצעדים מחמירים כדי לייצב את המדינה תחת שליטתם: הם הכריזו כי על יפן להיות מבודדת כמעט לגמרי מהעולם החיצוני, וכול מתנגד פוליטי לשלטון יומת. כתוצאה מכך הגיעה תקופה של שגשוג כלכלי-חברתי ושלום, אך הללו הושגו בדיכוי אכזרי ושלטון טרור. סיפורים רבים החלו להירקם אודות שדים, מפלצות ולוחמים.

יאגיו ג'וביי מיצויושי (יוצרי הסרט שינו את שם משפחתו ל"קיבאגאמי", כנראה כדי לרשום עליו זכויות יוצרים) היה בן לשושלת לוחמים מפוארת ששירתה את שלטון טוקוגאווה בנאמנות, אך בגיל 24 גורש מטירת השוגון מסיבה לא ברורה, ובכך הפך לבן סורר. הוא חזר אליה בגיל 36. סיפורים רבים נרקמו סביבו במהלך 12 השנים בהן לא ידע איש על מקום הימצאו. הרוב הציגו אותו בתור לוחם-צדק המסתובב ברחבי המדינה ונלחם בפושעים ושודדים אכזריים, אך ככל שחלף הזמן הומצאו עליו סיפורים שחדרו יותר ויותר אל תחום הפנטסיה, עד שחלקם עימתו אותו עם מפלצות ושדים של ממש.

ג'וביי ממשיך להופיע בספרות המודרנית ואף בקולנוע היפני גם כיום. מלבד הסרט בו עוסק הערך, מופיעה דמותו (או דמויות שנוצרו בהשראתו) בסרטים ובספרים רבים אחרים.

קישורים חיצוניים

 איש הצל ואשת הלילה – ביקורת של רז גרינברג על הסרט באתר האגודה הישראלית למד"ב ופנטזיה
 יאגיו ג'וביי: אומן חרב... ומרגל של השוגונות? – מאמר על הדמות ההיסטורית שמאחורי הגיבור 
 אתר מעריצים 
 אנליזה של הסרט

הערות שוליים

סרטי פנטזיה
סרטי 1993
סרטי פעולה
סרטי מתח יפניים
סרטי דרמה
סרטי הרפתקאות
סרטי אנימה
סרטי אונס ונקמה